**Ministru kabineta noteikumu projekta**

**Grozījumi Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Noteikumu projekta mērķis ir sabiedrības veselības aizsardzībai nodrošināt tādu epidemioloģiskās drošības pasākumu ievērošanu rīcībai ar miruša cilvēka ķermeni, kas bijis inficēts ar SARS-CoV-2 koronavīrusa izraisīto Covid-19 slimību (turpmāk – Covid-19), kas ir atbilstoši Pasaules Veselības organizācijas un Eiropas Slimību profilakses un kontroles centra vadlīnijām. Ministru kabineta noteikumi stājas spēkā 2020. gada 10. jūnijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts Ministru kabineta 2005. gada 19. jūlija noteikumos Nr. 523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves" (turpmāk – Noteikumu projekts) izstrādāts pamatojoties uz 2020. gada 14. maija Ministru kabineta sēdes protokola Nr. 33 (15. §; informatīvais ziņojums "Par tiesisko ietvaru pēc ārkārtējās situācijas atcelšanas, lai nodrošinātu nepieciešamo ilgtermiņa ierobežojumu saglabāšanu un elastīgu kārtību epidemioloģiskai drošībai un veselības nozares noturībai") 5. punktu, kas nosaka, ka Veselības ministrijai ir jāsagatavo jaunajam Covid-19 likumam pakārtotos Ministru kabineta noteikumu projektus un jāiesniedz tos izskatīšanai Ministru kabineta 2020. gada 4. jūnija sēdē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saskaņā ar Ministru kabineta 2020. gada 12. marta rīkojuma Nr. 103 *"Par ārkārtējās situācijas izsludināšanu"* 4.22.5 apakšpunktu Veselības ministrija izdeva 2020. gada 9. aprīļa rīkojumu Nr. 83 *"Par pasākumiem rīcībai ar tāda miruša cilvēka ķermeni, kurš ir bijis inficēts ar Covid-19 vai par kuru ir pamatotas aizdomas, ka tas ir bijis inficēts ar Covid-19"* (turpmāk – Rīkojums Nr. 83). Rīkojumā Nr. 83 iekļautie pasākumi izstrādāti, balstoties uz Pasaules Veselības organizācijas[[1]](#footnote-1) (turpmāk – PVO) un Eiropas Slimību profilakses un kontroles centra[[2]](#footnote-2) (turpmāk – ECDC) vadlīnijām. Ņemot vērā, ka ārkārtējās situācijas darbības laiks beigsies 2020. gada 9. jūnijā un epidemioloģiskā situācija ar Covid-19 var turpināties nenoteiktu laika periodu, ir nepieciešams nodrošināt to, ka kārtība rīcībai ar miruša cilvēka ķermeni, kas tika ieviesta ārkārtējās situācijas laikā un ir pierādījusi sevi kā efektīvu Covid-19 infekcijas gadījumā, turpinātu darboties arī pēc ārkārtējās situācijas izbeigšanas. Tā kā situācija Covid-19 pandēmijas gadījumā būtiski atšķiras no pieredzes saistībā ar rīcību citu bīstamu infekcijas slimību gadījumā, ir nepieciešams Ministru kabineta 2005. gada 19. jūlija noteikumos Nr. *523 "Kārtība, kādā ieved valstī vai izved no tās miruša cilvēka ķermeni, pārvadā, glabā, apbedī vai kremē no infekcijas slimības miruša cilvēka ķermeni un veic obligāto patologanatomisko izmeklēšanu diagnozes precizēšanai pēc slimnieka nāves"* (turpmāk – noteikumi Nr. 523) paredzēt īpašas specifiskas prasības, kas ir attiecināmas tieši uz Covid-19. Projekta mērķi ir: - Sabiedrības veselības aizsardzībai nodrošināt epidemioloģiskās drošības pasākumu ievērošanu rīcībai ar miruša cilvēka ķermeni, kas bijis inficēts ar Covid-19, ieviešot PVO un ECDC rekomendācijas. Projektā ietvertās normas ir balstītas uz turpmāk Rīkojumā Nr. 83 ietvertajiem nosacījumiem, kā arī praksi, kas tika izmantota ārkārtējās situācijas laikā.**1.** Projekta 1.1. punkts paredz papildināt noteikumu Nr. 523 10.punktā noteikto infekcijas slimību sarakstu ar Covid-19, lai turpmāk Veselības inspekcija informētu arī ar Covid-19 mirušā cilvēka ķermeņa pārvadāšanas, glabāšanas, apbedīšanas vai kremēšanas un dezinfekcijas pasākumos iesaistītās personas par epidemioloģiskās drošības prasībām.Veselības inspekcija informāciju par epidemioloģiskās drošības prasībām ar Covid-19 miruša cilvēka ķermeņa pārvadāšanai, glabāšanai, apbedīšanai vai kremēšanai un dezinfekcijas pasākumiem, tai skaitā aizsargapģērba un individuālo aizsarglīdzekļu lietošanai publicē savā tīmekļvietnē.**2.** Lai gan saskaņā ar Ministru kabineta 1999. gada 5. janvāra noteikumiem Nr. 7 *"Infekcijas slimību reģistrācijas kārtība"* Covid-19 uzskatāms par bīstamu infekcijas slimību, rīcībā ar Covid-19 mirušā cilvēka ķermeni atbilstoši PVO un ECDC atšķiras no pasākumiem kā pie nāves gadījumiem ar bakām, mēri vai citām bīstamajām infekcijas slimībām. Lai novērstu pārmērīgas prasības rīcībai ar no Covid-19 miruša cilvēka ķermeni, Projekts paredz noteikumus Nr.523 papildināt ar jaunu 12.1 apakšpunktu, paredzot to, ka ar Covid-19 miruša cilvēka ķermeni drīkst pārvest uz jebkuras ārstniecības iestādes morgu ar transportu, kam nav obligāti jābūt sanitārajam transportam.Kā arī Projekts paredz grozījumus noteikumu Nr. 523 12., 15., 22. punktiem, nosakot Covid-19 kā izņēmumu attiecīgajām darbībām. **3.** Tā kā saskaņā ar PVO un ECDC vadlīnijām ar Covid-19 miruša cilvēka ķermeni var gan apbedīt, gan kremēt, Projektā iekļauts precizējums arī noteikumu Nr. 523 17. punktam. **4.** Šobrīd noteikumi Nr. 523 nosaka, kapatologanatomiskā izmeklēšana ir obligāti jāveic visos gadījumos, kad cilvēka nāves cēlonis ir infekcijas slimība. Covid-19 infekcijas gadījumā veikt patologanatomisko izmeklēšanu pilnīgi visiem mirušajiem, kas miruši ar diagnozi Covid-19 nebūtu lietderīgi un pamatoti. Bez tam, ņemot vērā citu valstu pieredzi ar ļoti augstu Covid-19 saslimstību un attiecīgi augstu nāves gadījumu skaitu, šāda pieeja patologanatomiskajai izmeklēšanai radītu milzīgu slogu uz veselības aprūpes sistēmu. Tādēļ, lai nodrošinātu to, ka Covid-19 gadījumā patologanatomiskā izmeklēšanā tiek veikta tikai tādos gadījumos, kad tā ir nepieciešama, kā arī nodrošinātu to, ka speciālistiem ir pieejama objektīva informācija par Covid-19 ieraisītiem nāves gadījumiem. MK noteikumu projekta ir ietverta atšķirīga pieeja nosakot gadījumus, kad tiek veikta patologanatomiska izmeklēšana Covid-19 infekcijas gadījumā, paredzot izņēmumu MK noteikumu Nr. 523. 22. punktā, pasakot, ka patologanatomisko izmeklēšanu veic visos gadījumos, ja ir pamatotas aizdomas, ka nāves cēlonis ir infekcijas slimība, izņemot Covid-19.Ja cilvēkam, kas miris pirms nāves Covid-19 diagnoze ir apstiprināta laboratoriski, bet nav pārliecības, ka cilvēks nāves cēlonis ir Covid-19, bet kāda cita akūta vai hroniska slimība, kas cilvēkam bijusi kā blakus diagnoze, nepieciešams veikt patologanatomisko izmeklēšanu, lai precizētu nāves cēloni. Piemēram, ja cilvēkam ar laboratoriski pastiprinātu Covid-19 diagnozi ilgstoši ir smaga slimības gaita – smaga pneimonija vai citas komplikācijas, kas radušās vīrusa infekcijas dēļ un ārsts ir pārliecināts, ka slimības gaita ir tieši saistīta ar Covid-19, paloganatomiskā izmeklēšana nav jāveic. Savukārt gadījumos, ja ir aizdomas, ka cilvēka tiešais nāves cēlonis ir, piemēram onkoloģiska slimība, sirds-asinsvadu sistēmas slimība vai cita hroniska slimība, kurai ir uzslāņojusies Covid-19, nepieciešams veikt paloganatomisko izmeklēšanu. Tāpat laboratoriski apstiprinātas Covid-19 diagnozes gadījumā patologanatomiskā izmeklēšana jāveic ja ir miris jaundzimušais, bērns līdz 17 gadu vecumam vai grūtniece, jo šajās situācijās jebkurā gadījumā ir jānoskaidro tiešas nāves cēlonis. Un patologanatomiskā izmeklēšana ir nepieciešama arī, ja nav zināms tiešais nāves cēlonis un cilvēks miris mēnesi pēc Covid-19 slimības pazīmju izzušanas. Šajā gadījumā ir nepieciešams izslēgt Covid-19 kā nāves cēloni. Tāpat patologanatomiskā izmeklēšana ir jāveic, ja mēneša laikā pēc kontaktpersonas statusa noteikšanas ir mirusi persona, kuru SPKC atzinuši par Covid-19 pacienta kontaktpersonu. Šajā gadījumā ir pamatotas aizdomas, ka personai ir Covid-19 un, lai apstiprinātu vai izslēgtu šīs aizdomas ir jāveic patologanatomiskā izmeklēšana. Tāpat arī patologanatomisko izmeklēšanu ir jāveic gadījumos, ja cilvēks miris no neskaidras izcelsmes smagu elpošanas ceļu infekcijas slimības, lai izslēgtu vai apstiprinātu, kas nāves cēlonis ir Covid-19. Tāpat arī patologanatomisko izmeklēšanu veic gadījumos, ja Covid-19 diagnoze nav apstiprināta laboratoriski.**5.** Lai nodrošinātu patologanatomiskās izmeklēšanas laikā veiktās laboratoriskās izmeklēšanas kvalitāti, ir jānosaka vienotas prasības kā veikt autopsijas materiāla noņemšanu, glabāšanu, transportēšanu un nosūtīšanu uz Nacionālo references laboratoriju epidemioloģiskās drošības jomā (turpmāk – NRL) Covid-19 infekcijas laboratoriskajai diagnostikai. Tā kā šobrīd NRL funkcijas atbilstoši 2017. gada 7. marta MK noteikumiem Nr. 125 “Noteikumi par kārtību, kādā piešķir un anulē nacionālās references laboratorijas statusu epidemioloģiskās drošības jomā vai aptur tās darbību, kā arī par nacionālās references laboratorijas tiesībām un pienākumiem” veic Rīgas Austrumu klīniskā universitātes slimnīca, projekts paredz papildināt noteikumus Nr. 523 ar jaunu punktu, kas nosaka, ka minētie pasākumi tiek veikti atbilstoši Rīgas Austrumu klīniskā universitātes slimnīca tīmekļa vietnē publicētajiem nosacījumiem un veidlapai, ka jau šobrīd ir pieejami slimnīcas tīmekļa vietnē un atbilstoši kuriem patologanatomijas nodaļas strādā jau šobrīd.Projekts neparedz ieviest jaunus pakalpojumus vai jaunas informācijas un komunikācijas tehnoloģijas sistēmas. |
| 3. | Projekta izstrādē iesaistītās institūcijas un publiskas personas, kapitālsabiedrības | Veselības inspekcija, Slimību profilakses un kontroles centrs, Nacionālā references laboratorijas epidemioloģiskās drošības jomā. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz ārstniecības iestādēm, ārstniecības personām, kas veic patologanatomiskos izmeklējumus, apbedīšanas un kremēšanas pakalpojumu sniedzējiem. |
| 2. | Tiesiskā regulējuma ietekme uz tautsaimniecību un administratīvo slogu |  Noteikumi Nr. 523 jau šobrīd paredz, ka patologanatomiskā izmeklēšana ir jāveic obligāti, ja ir pamatotas aizdomas, ka iespējamais nāves cēlonis ir infekcijas slimība, tādēļ Projektā noteiktie nosacījumi, gadījumiem, kad ir jāveic patologanatomiskā izmeklēšana, ja ir aizdomas par inficēšanos ar Covid-19, nemaina administratīvo slogu ārstniecības iestādēm, bet ievieš skaidrākus kritērijus procesa veikšanai. Projektā noteiktā prasība par Covid-19 laboratorisko diagnostiku, autopsijas materiāla noņemšanu, glabāšanu un transportēšanu atbilstoši NRL rekomendācijām nemaina administratīvo slogu ārstniecības iestādēm, bet nosūtījuma autopsijas materiāla izmeklēšanai veidlapas aizpilde paredz papildu administratīvo slogu.Veidlapas aizpilde ir vērsta uz to, lai nodrošinātu autopsijas materiāla atbilstošu nosūtīšanu, pieņemšanu un kvalitatīvu apstrādi.  |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts šo jomu neskar.  |
| 2. | Atbildīgā institūcija | Projekts šo jomu neskar. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts informāciju par veiktajiem grozījumiem, ievietot Veselības ministrijas un Veselības inspekcijas mājas lapās, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Veselības inspekcija, Slimību profilakses un kontroles centrs, Nacionālā references laboratorija epidemioloģiskās drošības jomā. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Inspekcija, NRL Projektā paredzētos pasākumus nodrošinās tiem piešķirto valsts budžeta līdzekļu ietvaros. Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministre                                  I. Viņķele

Vīza: Valsts sekretāre D. Mūrmane - Umbraško

Būmane 67876148

dace.bumane@vm.gov.lv

1. [Infection prevention and control for the safe management of a dead body in the context of COVID-19: interim guidance](https://www.who.int/publications-detail/infection-prevention-and-control-for-the-safe-management-of-a-dead-body-in-the-context-of-covid-19-interim-guidance); WHO/2019-nCoV/lPC\_DBMgmt/2020.1; [↑](#footnote-ref-1)
2. [Considerations related to the safe handling of bodies of deceased persons with suspected or confirmed COVID-19](https://www.ecdc.europa.eu/en/publications-data/considerations-related-safe-handling-bodies-deceased-persons-suspected-or#copy-to-clipboard). Stockholm: European Centre for Disease Prevention and Control 2020. [↑](#footnote-ref-2)